รัฐบาลไทย-ข่าวทำเนียบรัฐบาล-นายกรัฐมนตรีเป็นประธานการประชุมคณะกรรมการส่งเสริมการลงทุน ครั้งที่ 2/2562
วันจันทร์ที่ 25 กุมภาพันธ์ 2562
นายกรัฐมนตรีเป็นประธานการประชุมคณะกรรมการส่งเสริมการลงทุน ครั้งที่ 2/2562
นายกรัฐมนตรีเป็นประธานการประชุมคณะกรรมการส่งเสริมการลงทุน ครั้งที่ 2/2562 โดยที่ประชุมเห็นชอบมาตรการเร่งรัดการลงทุนเพื่อให้โรงกลั่นน้ํามันปรับปรุงคุณภาพน้ํามันตามมาตรฐานยูโร 5 ช่วยลดปัญหาฝุ่นละอองและมลพิษในระยะยาว
วันนี้ (25 ก.พ.62) เวลา 09.30 น.ณ ตึกภักดีบดินทร์ ทําเนียบรัฐบาล พลเอก ประยุทธ์ จันทร์โอชานายกรัฐมนตรี เป็นประธานการประชุมคณะกรรมการส่งเสริมการลงทุน ครั้งที่ 2/2562 ร่วมกับหน่วยงานที่เกี่ยวข้อง สรุปสาระสําคัญ ดังนี้
นายกรัฐมนตรี ได้กล่าวเน้นย้ําถึงการส่งเสริมการลงทุนว่านอกจากส่งเสริมในกิจการขนาดใหญ่ กลางและขนาดเล็กแล้ว ควรมีการพิจารณาส่งเสริมให้ครอบคลุมถึงผู้ประกอบการรายย่อยและประชาชนทุกกลุ่มให้ได้รับประโยชน์อย่างทั่วถึงด้วย
ภายหลังการประชุม นางสาวดวงใจ อัศวจินตจิตร์ เลขาธิการคณะกรรมการส่งเสริมการลงทุน (บีโอไอ) ได้เปิดเผยว่าที่ประชุมได้มีการพิจารณามาตรการเพื่อช่วยลดปัญหาฝุ่นละอองและมลพิษ ได้แก่ มาตรการเร่งรัดการลงทุนเพื่อให้โรงกลั่นน้ํามันปรับปรุงคุณภาพน้ํามันตามมาตรฐานยูโร 5 เพื่อสนับสนุนให้ผู้ประกอบการโรงกลั่นน้ํามันทั้ง 6 รายในประเทศไทย เร่งรัดการปรับปรุงคุณภาพน้ํามันจากมาตรฐานยูโร 4 ในปัจจุบัน เป็นมาตรฐานยูโร 5 ซึ่งจะเป็นการลดค่ากํามะถันจากไม่เกิน 50 ppm จากยูโร 4 เหลือไม่เกิน 10 ppm เพื่อลดค่าฝุ่นละอองและมลพิษสิ่งแวดล้อมจากน้ํามันในระยะยาว ซึ่งมาตรการนี้จะช่วยเร่งรัดให้มีการปรับปรุงน้ํามันมาตรฐานเป็น ยูโร 5 เร็วขึ้น โดยผู้ประกอบการโรงกลั่นน้ํามันจะได้รับสิทธิประโยชน์ยกเว้นอาการขาเข้าเครื่องจักรในการปรับปรุงคุณภาพน้ํามัน ทั้งนี้จะต้องยื่นขอรับสิทธิและประโยชน์ตามมาตรการดังกล่าวภายในวันที่ 31 ธันวาคม 2562
พร้อมกันนี้ ที่ประชุมเห็นชอบให้ปรับปรุงเงื่อนไขในการให้ส่งเสริมกิจการฐานความรู้ อาทิ กิจการปรับปรุงพันธุ์พืชหรือสัตว์ กิจการวิจัยและพัฒนา กิจการบริการออกแบบและพัฒนาผลิตภัณฑ์เชิงสร้างสรรค์ กิจการออกแบบทางอิเล็กทรอนิกส์ กิจการบริการออกแบบทางวิศวกรรม และกิจการซอฟต์แวร์ เป็นต้น โดยกิจการดังกล่าวจะต้องมีค่าใช้จ่ายที่เป็นเงินเดือนบุคลากรเฉพาะด้านไม่น้อยกว่า 1.5 ล้านบาทต่อปี หรือมีเงินลงทุนขั้นต่ําที่เกี่ยวข้องโดยตรงกับกิจการฐานความรู้ไม่น้อยกว่า 1 ล้านบาท (ไม่รวมค่าที่ดินและทุนหมุนเวียน) อย่างใดอย่างหนึ่ง
อีกทั้ง ที่ประชุมยังเห็นชอบให้กิจการการผลิตหรือให้บริการระบบเกษตรสมัยใหม่ ที่มีจุดประสงค์เพื่อปรับเปลี่ยนภาคเกษตรกรรมของไทยจากการผลิตแบบดั้งเดิมเปลี่ยนไปเป็นเกษตรสมัยใหม่ให้จัดอยู่ในกลุ่มกิจการฐานความรู้และอยู่ภายใต้เงื่อนไขการให้ส่งเสริมข้างต้นเช่นเดียวกันด้วย
เลขาธิการคณะกรรมการส่งเสริมการลงทุน (บีโอไอ) ได้กล่าวเพิ่มเติมว่า สํานักงานคณะกรรมการส่งเสริมการลงทุน มีกําหนดเตรียมจัดงานสัมมนาการลงทุนในหัวข้อ Thailand Investment Year: What’s New? ในวันที่ 4 มีนาคม 2562 เวลา 08.00 น. – 16.30 น. ณ ห้องรอยัล จูบิลี่ บอลรูม อิมแพค เมืองทองธานี โดยภายในงานจะมีกิจกรรมที่น่าสนใจทั้งการสัมมนาและการออกบูธจากหน่วยงานสําคัญด้านเศรษฐกิจ ตลอดจนคลินิกการลงทุนแบบครบวงจรจากหน่วยงานที่เกี่ยวข้องให้คําปรึกษาแนะนําในเรื่องของการขอรับการส่งเสริมการลงทุนด้วย
นอกจากนี้ ที่ประชุมเห็นชอบอนุมัติส่งเสริม 5 โครงการในกลุ่มอุตสาหกรรมยานยนต์ ศูนย์ซ่อมอากาศยาน และขนส่งทางอากาศ ได้แก่ 1)โครงการผลิตชุดเกียร์ส่งกําลังอัตโนมัติ บริษัท เอดับเบิ้ลยู (ประเทศไทย) จํากัด 2) โครงการผลิตยางล้อสําหรับยานพาหนะ บริษัท เจนเนอรัล รับเบอร์ (ประเทศไทย) จํากัด 3) โครงการผลิตยางล้อสําหรับยานพาหนะ ของ MR. XUNNING JU 4) โครงการศูนย์ซ่อมอากาศยาน ของเรืออากาศโท รณชัย วงศ์ชะอุ่ม และ 5)โครงการขนส่งทางอาอากาศ บริษัท ไทยไลอ้อน เมนทารี จํากัด รวมมูลค่าเงินลงทุนโครงดังกล่าวกว่า 40,462 ล้านบาท ซึ่งคาดว่าจะสามารถสร้างการใช้วัตถุดิบจากยางธรรมชาติในประเทศ กว่า 3,000 ล้านบาทต่อปี
--------------------
กลุ่มประชาสัมพันธ์และเผยแพร่ สํานักโฆษก